b'\n_START_ARTICLE_\nToni Kroos\n_START_SECTION_\nPo\xc4\x8deci\n_START_PARAGRAPH_\nKroos je ro\xc4\x91en u Greifswaldu te je igrao u omladinskom sastavu kluba Greifswalder SV. Kasnije je transferiran u mladu mom\xc4\x8dad Hanse Rostock dok je sezonu 2006./07. proveo igraju\xc4\x87i za juniore Bayerna._NEWLINE_U seniorima Bayern M\xc3\xbcnchena igra\xc4\x8d je debitirao 26. rujna 2007. u visokoj 5:0 pobjedi protiv Energie Cottbusa. Na njoj se Toni Kroos istaknuo s dvije asistencije Miroslavu Kloseu u svega 18 minuta igre. Tu je i gostuju\xc4\x87i susret protiv Crvene Zvezde u Europskoj ligi. Tada je igra\xc4\x8d u\xc5\xa1ao u igru u 81. minuti te je u posljednjem napadu gostiju asistirao Kloseu za gol i Bayernovu pobjedu.\n_START_SECTION_\nPosudba u Bayer Leverkusen\n_START_PARAGRAPH_\nBavarski klub je Kroosa u sije\xc4\x8dnju 2009. dao na posudbu Bayer Leverkusenu. Svoj prvi bundesliga\xc5\xa1ki gol za novi klub, Kroos je ostvario 18. travnja 2009. protiv Wolfsburga gdje je Bayer pora\xc5\xbeen s 2:1._NEWLINE_19. prosinca 2009. igra\xc4\x8d je za klub zabio dva gola u 3:2 pobjedi protiv Borussije M\xc3\xb6nchengladbach. Zbog dobrih igara, njema\xc4\x8dki sportski magazin Kicker je proglasio Kroosa igra\xc4\x8dem mjeseca (prosinac 2009.). Tako\xc4\x91er, Bayern je odlu\xc4\x8dio zadr\xc5\xbeati Kroosa u vlastitim redovima te ga je 2010. vratio s posudbe te produljio s njime ugovor do 2012.\n_START_SECTION_\nPovratak u Bayern\n_START_PARAGRAPH_\nZavr\xc5\xa1etkom Svjetskog prvenstva 2010. Toni Kroos se vra\xc4\x87a u Bayern M\xc3\xbcnchen nakon godine i pol na posudbi u Leverkusenu. Igra\xc4\x8d je prvi prvenstveni gol za klub zabio 29. listopada 2010. protiv Freiburga u visokoj 4:1 pobjedi.\n_START_SECTION_\nReal Madrid\n_START_PARAGRAPH_\nZa madridski Real, Kroos je potpisao 17. srpnja 2014. ugovor na \xc5\xa1est godina dok je iznos transfera ostao nepoznat.\n_START_SECTION_\nReprezentativna karijera\n_START_PARAGRAPH_\nPrije seniorske, Kroos je igrao za U17, U19 i U21 reprezentacije. Sa U17 reprezentacijom je 2007. osvojio \xc4\x8detvrto mjesto te su mu dodijeljene nagrade za najboljeg igra\xc4\x8da i strijelca turnira._NEWLINE_U sije\xc4\x8dnju 2010. igra\xc4\x8d je pozvan u seniorsku reprezentaciju s kojom je trenirao u Sindelfingenu. Za Njema\xc4\x8dku je debitirao 3. o\xc5\xbeujka iste godine u prijateljskoj utakmici protiv Argentine. Kasnije ga je izbornik Joachim L\xc3\xb6w uvrstio na popis reprezentativaca za predstoje\xc4\x87e Svjetsko prvenstvo._NEWLINE_Svoj debi na Svjetskom prvenstvu ostvario je u posljednjoj utakmici protiv Gane, u\xc5\xa1av\xc5\xa1i u igru u 80. minuti kao zamjena za Bastiana Schweinsteigera. Elf je u toj utakmici pobijedio s minimalnim rezultatom. Kasnije je jo\xc5\xa1 igrao u \xc4\x8detvrtfinalu protiv Argentine, u polufinalu protiv \xc5\xa0panjolske i utakmici za tre\xc4\x87e mjesto protiv Urugvaja._NEWLINE_Na tom turniru Kroos je s reprezentacijom osvojio bron\xc4\x8danu medalju._NEWLINE_Tijekom kvalifikacija za EURO 2012. Toni Kroos je postao standardan igra\xc4\x8d u njema\xc4\x8dkoj reprezentaciji. Njema\xc4\x8dka je u kvalifikacijskom ciklusu pobijedila u svih deset utakmica. Nakon \xc5\xa1to je reprezentacija osigurala nastup na europskoj smotri, Kroos je zabio prva dva pogotka za Elf na prijateljskim utakmicama protiv Poljske i Ukrajine._NEWLINE_S Elfom je 2014. godine postao svjetski prvak osvojiv\xc5\xa1i Svjetsko prvenstvo koje se odr\xc5\xbeavalo u Brazilu._NEWLINE_Njema\xc4\x8dki nogometni izbornik objavio je u svibnju 2016. popis za nastup na Europsko prvenstvo u Francuskoj, na kojem se nalazi Kroos.'